text: Allike-rede årsag til dødelig forgiftning
  31 januar 2010 kl. 13.26
  En 36-årig mand er død på grund kultilte-forgiftning og en 31-årig mand er i livsfare, da en allike-rede stoppede aftrækket i en skorsten i et hus i Kolding. Det oplyser vagtchefen ved Sydøstjyllands Politi til TV SYD.
  
  Det var to besøgende, der kort før middag søndag fandt de forgiftede mænd i deres hus i Kolding. Den 36-årige lå død i sin seng, mens 31-årige blev fundet på en sofa i stuen.
  Den 31-årige er med helikopter overført til videre behandling på Rigshospitalet i København.
  Der har ikke været tale om brand eller anden form for åben ild - og en tilkaldt skorstensfejer kunne konstatere ved en inspektion af skorstenen, at aftrækket var blokeret af en allike-rede.
  